Latas

Latas ye un lugar aragonés d'a provincia de Uesca situato en o municipio de Samianigo, en a comarca de l'Alto Galligo. Dende lo punto d'anvista eclesiastico, pende de l'arcipestrau de Samianigo en a diocesi de Chaca, que fa parte de l'archidiocesi de Pamplona. Se troba en a marguin ezquierda d'o Galligo.

 Cheografía 
Latas ye situato a 900 metros d'altaria sobre o livel d'a mar, a una distancia de 52 km de Uesca, a capital d'a suya provincia.

 Historia 
Seguntes Agustín Ubieto Arteta, a primera cita d'o lugar ye de 1055, recollita en a obra d'Ángel Canellas López Colección diplomática de San Andrés de Fanlo, en Institución Fernando el Católico (Zaragoza, 1964), y documenta as variants Latas y Latasa. Ubieto Arteta, Agustín: Toponimia aragonesa medieval, Valencia, 1972, pachina 120.. Se sitúa l'orichen cheografico d'o Linache d'os Latas en o lugar de Latas, que o suyo nombre prenioron.

 Demografía 
A la fin d'o sieglo XV teneba 5 fuegos y a meyatos d'o XIX yeran 3 con 18 habitants en o lugar. A población en 1981 yera de 9 habitants. En os zaguers anyos nuevos habitants han feito crexer a suya población.

 Molimentos 
A construcción civil mas intresant d'o lugar ye casa Marcos a on destacan a portalada prencipal, as puertas adovelatas suyas y as finestras d'a suya frontera. Atro edificio destacato ye casa Botero con a tradicional chaminera tronconica y o espantrabroixas encara alzatos en o suyo tellato.

Tamién bi ha a Ilesia de Sant Martín de Latas, una ilesia con o suyo abside semicercular y a capecera d'estilo romanico, d'o sieglo XII. Adedicada a Sant Martín, ye la ilesia parroquial d'o lugar. Parroquias del Arciprestazgo de Sabiñánigo en o sitio web d'a Diocesi de Chaca. Ye un edificio construyiu con piedra picada y mampostería con nomás que una sola nau en forma rectangular cubierta con vuelta de canyón y con una torre adosada. Iglesia de San Martín de Latas en o sitio web d'o Sistema de Información del Patrimonio Cultural Aragonés.

 Vinclos externos 

 Latas en www.RomanicoAragones.com.

 Referencias

Categoría:Lugars de Samianigo
Categoría:Lugars d'a provincia de Uesca
Categoría:Localidaz d'a diocesi de Chaca en l'Alto Galligo